
Kjære lesere!

Denne boken er til alle som er blitt like glad i slekten de Burgh som jeg er. Jeg har skrevet boken til alle dem som tålmodig har ventet på denne siste delen i serien. Takk for alle brev og e-poster og all støtte, og mest av alt: takk for at dere ville dele denne opplevelsen med meg!

Deborah Simmons






Første kapittel

Nicholas de Burgh holdt en hånd på sverdskjeftet og et vaktsomt blikk på selskapet som omga ham. Han hadde vært på verre steder, men ikke mange. Dette vertshuset ville nok til og med broren hans ha reagert på. De Burgh-ene var uredde, men de var ikke dumme, og at han i det hele tatt befant seg her, skyldtes et øyeblikks ubetenksomhet.

Stanken av fyll og oppkast fylte neseborene hans, men det lot ikke til å plage resten av forsamlingen i det dunkle rommet. De som omga ham, hadde det fordervede utseendet til menn man lett kunne tro var villige til å drepe for en håndfull mynter.

Bortsett fra én.

Det var synet av denne spesielle karen som fikk Nicholas til å bli sittende der. Den fremmede var ikke stort mer enn en guttunge, men han hadde den karakteristiske drakten til johannitterridderne, og hadde sannsynligvis nettopp kommet tilbake fra et krigstokt til Det hellige land. Selv om han var ridder, gjorde haltingen hans og den tilsynelatende mangelen på en følgesvenn ham til et lett bytte for tyver, horer og taskenspillere som samlet seg på slike steder.

Guttens øyne skinte, enten av for mye vin, eller på grunn av feber av noe slag, og det var kanskje grunnen til hans manglende dømmekraft. Eller kanskje han var så glad for å være tilbake i England at han glemte at det var flust med farer her hjemme også.

Uansett hva grunnen kunne være, virket det ikke som om han merket farene rundt seg, og Nicholas var fast bestemt på å advare ham. Men idet han tok et skritt frem, trengte en tempelridder seg frem for å påkalle guttens oppmerksomhet. Det verserte rykter om kamper mellom de militære ordenene, men disse to ble fort fordypet i samtale. Det ga Nicholas muligheten til å gå, men det var noe ved tempelridderen som gjorde at han likevel nølte…

Nicholas spratt opp da den uunngåelige slåsskampen brøt løs ved siden av ham. Han dukket idet et vinbeger suste forbi hodet hans og klarte akkurat å unngå den mørke væsken som sprutet oppover veggen. Han holdt seg i periferien mens han brøytet seg frem gjennom håndgemenget. Da en benk veltet foran ham med et tungt brak, hoppet han over den og unngikk så vidt stearinlyset som falt fresende i gulvet og sloknet.

Nicholas nådde bort til døren og lot blikket feie over rommet. Nå så han verken johannitterridderen eller tempelridderen der eller i den skitne halmen. Det var heller ikke noe tegn til ridderne utenfor, men Nicholas ble ikke værende der, for han var ivrig etter å få vertshuset på avstand før slåsskjempene kom ut.

Han holdt et øye med utgangen mens han bega seg ut på veien, og han hadde ikke kommet langt før en skikkelse dukket frem fra skyggene. Den slanke, unge mannen var ingen trussel for en bevæpnet ridder. Nicholas saktnet ikke farten, men slo følge med ham. –Har du stått vakt, Guy?

–Jeg sa deg jo at dette vertshuset luktet trøbbel på lang avstand, sa væpneren hans.

–Og det er grunnen til at jeg dro, svarte Nicholas glatt. –Uansett hva du tror, verdsetter jeg fremdeles livet.

Guy sendte ham et raskt blikk, og Nicholas holdt hånden i været for å avverge videre diskusjon. Væpneren hans rynket pannen, men sa ikke mer. I stillheten som fulgte hørte de plutselig bråk i nærheten, altfor nært til at det kunne komme fra vertshuset. Nicholas vendte hodet mot det smale, forsøplede smuget.

Til tross for Guys protester listet Nicholas seg frem og fikk høre den umiskjennelige lyden av never som traff hud og knokler. Han kom rundt hjørnet av en nedlagt bu, myste inn i mørket og fikk øye på den hvite tempelridderkappen et stykke foran seg. Etter mannens holdning å dømme gjettet Nicholas seg til at han hadde tatt kvelertak på noen, sannsynligvis johannitterridderen han hadde gjort seg til venns med tidligere.

–Hvor er den? spurte tempelridderen, hvis det var det han var, da. Selv om De fattige riddere av Salomons tempelorden ikke lenger var det den en gang hadde vært, kunne dens medlemmer umulig bedrive ran? Men uansett hvem eller hva han var, hadde ikke Nicholas tenkt å stå og se på at en annen, og tilsynelatende uskyldig, ridder ble overfalt.

–Stopp, ropte Nicholas og trakk sverdet. Men kjeltringen bare skjøv johannitterridderen mot ham og tvang Nicholas til å gripe den ustø skikkelsen eller la den unge mannen falle.

–Fare, hvisket han. –Må hjelpe… Emery.

Nicholas mumlet noe beroligende og overlot den sårede mannen til Guy for å følge etter tempelridderen. Men smuget var så smalt og mørkt at han klarte ikke å løpe raskt nok, og han befant seg ganske snart foran en steinmur. Ettersom tempelridderen måtte ha kommet samme vei, stakk han sverdet i sliren og begynte å klatre opp på muren. Han håpet at det ikke var en åpen renne eller noe enda verre på den andre siden.

Det var ikke mye han kunne se fra toppen, men det var ikke et høyt fall, og Nicholas klarte å lande på bena. Tempelridderen ventet i skyggene med sverdet i hånden. Nicholas vred seg unna bladet og unngikk så vidt å bli truffet mens han trakk sitt eget sverd. Lyden av metall mot metall flerret stillheten, men lot ikke til å samle et publikum. Området virket øde, og hvem ville vel våge å blande seg inn i en strid mellom to riddere? For enten han var en tempelridder eller ei, var mannen som Nicholas fektet med, godt trent.

–Hvem er du? spurte tempelridderen som et ekko av Nicholas’ egne tanker.

–En ridder som tar sin ed alvorlig, svarte Nicholas. –Og hvordan er det med din lydighet, broder?

Tempelridderen lo, som om han moret seg, eller rett og slett var lettet over Nicholas’ spydighet. –Det vedkommer ikke deg, fremmede, sa tempelridderen. –Du burde heller passe dine egne saker og sørge for å ha ryggdekning.

Den hånlige bemerkningen hadde knapt rukket å komme over mannens lepper da Nicholas kjente et slag. Hvis han hadde vært sitt vanlige jeg, ville han kanskje ha hørt at noen nærmet seg, selv over støyen fra sverdene, eller ha gjettet seg til at slyngelen pratet for å distrahere ham. I tidligere år ville han aldri ha latt seg overrumple så lett, tenkte Nicholas før han falt om.

*

Emery Montbard våknet med et rykk, og hjertet hamret. Hva var det som hadde revet henne opp av søvnen? Hun så seg rundt i det lille rommet, og så ikke noe unormalt i mørket. Men det var noe som hadde forstyrret henne, så hun ble liggende urørlig og lytte etter den minste lyd. Så hørte hun et dunk utenfor, som om det var noen i hagen hennes, og det var ikke noe lite dyr, heller. Var det en ku som hadde kommet seg inn og tråkket i de velstelte blomsterbedene hennes?

Emery reiste seg og skyndte seg bort til de smale vinduene, klar til å rope til dyret, men måtte svelge skriket. For det var ikke et firbent dyr som lente seg inn mot huset hennes, men den sammenkrøkede skikkelsen til en mann. Den nære beliggenheten til johannitterordenen, et uønsket nærvær som lå som en mørk skygge over livet hennes, var altfor langt unna om hun skulle trenge å tilkalle hjelp.

Kanskje en av arbeiderne der, eller til og med en av brødrene selv, hadde fått litt for mye vin og gått seg vill? Emery hadde liten lyst til å tro at noen hadde trengt seg inn med vilje, men det var alltid en fare for at en fremmed hadde fått vite om hennes ensomme eksistens her. Tanken gjorde at det gikk kaldt gjennom henne, men idet hun begynte å lure på hvordan hun skulle forsvare seg, løftet mannen hodet. Månen avslørte trekkene hans, og de var både kjente og kjære.

–Gerard! Emery ropte forbauset brorens navn. Han svarte ikke, og lot ikke til å høre henne, men hun våget ikke å rope høyere. I stedet løp hun til døren, og da hun slo den opp på vidt gap, så hun at han hadde seget sammen på bakken. Emery falt forskrekket ned på kne ved siden av ham.

–Hva er det? Er du skadet? Han blunket litt og lukket øynene igjen som for å bekrefte det. Og selv om hun ikke likte å måtte forlate ham igjen, skjønte hun at han ville være bedre tjent med å bli ivaretatt av ordenen sin.

–Ikke rør deg, så skal jeg tilkalle brødrene, sa hun, men da hun skulle til å reise seg, lukket hånden hans seg over hennes med overraskende kraft.

–Nei, mumlet Gerard. –Vær forsiktig, Em. Jeg har utsatt deg for fare. Ikke stol på… noen.

–Men du trenger hjelp.

Protesten hennes fikk ham til å gripe enda hardere om henne. –Lov meg det, hvisket han. Øynene hans skinte i mørket, men var det intensitet eller feber som brant i dem?

Da Emery nikket samtykkende, falt hånden hans ned, og øynene lukket seg som om kreftene hans var oppbrukt. Ikke stol på noen. Advarselen ble hengende i luften i den skremmende stillheten som fulgte. Det kjente, nattsvarte landskapet fikk noe nifst over seg, som om skyggene under trærne skjulte ukjente trusler.

Et lett vindpust fikk bladene på trærne til å rasle, og Emery holdt pusten mens hun lyttet etter lyder som røpet at han ble forfulgt, lydløse fottrinn eller lyden av hestehover mot bakken. Men det eneste hun hørte, var vinden og sine egne hjerteslag.

Og om det var noen der ute i mørket, var det lite hun kunne gjøre der hun knelte ubeskyttet ved siden av broren sin. Denne tanken sporet henne omsider til handling, og Emery reiste seg og trakk Gerard etter seg inn i den relative tryggheten i det lille huset.

Da de var vel inne, barrikaderte hun døren og konsentrerte seg om broren. Hun fyrte opp i gruen, satte over vann og studerte ham i lyset fra flammene. Han hadde merker på halsen og i ansiktet, inkludert en sprukket leppe, men såret hun fant på låret hans var mer bekymringsfullt. Det var et sår som ikke hadde lukket seg ordentlig, og hun skyndte seg å stelle det. Var det dette som hadde fått ham til å komme hjem fra Det hellige land?

Emery hadde ikke hørt nytt fra broren sin på nesten ett år, og hun hadde fryktet det verste. Men lettelsen over å se ham ble dempet av tilstanden hans. Hadde han returnert uten tillatelse? Emery rynket pannen, for de som ikke adlød sine overordnede, risikerte å bli forvist eller bannlyst fra kirken.

Men hva var det ellers som kunne få ham til å unngå brødrene i johannitterordenen? Emery ristet på hodet og sa til seg selv at Gerard kanskje ikke var klar over hva han hadde sagt. Hennes første oppgave var å pleie ham, så hun renset såret og laget et urtebrygg til ham som fikk ham til å falle i dyp søvn. Emery var trett selv, og hun lente seg mot kanten på den smale sengen og hvilte hodet mot brorens arm.

Det var beroligende å kjenne varmen fra brorens nærhet etter å ha levd så lenge isolert, men det gikk ikke lang tid før Gerard rykket til mot kinnet hennes og skrek. Emery lente seg nærmere for å oppfatte det han sa, men kunne ikke tyde annet enn ordene «sarasener» og «tempel», som ble sagt i en så skrekkslagen tone at hun måtte se seg over skulderen og nærmest forventet å se noen der.

Emery følte seg lettet da Gerard ble taus igjen, men mumlingen hans fortsatte, inkludert stadig gjentatt uro vedrørende tempel- og sarasenerordenene. På et tidspunkt virket han klar og våken og skremte Emery med uroen sin. –Hvor er pakken jeg sendte deg? spurte han og grep henne i armen.

–Pakke? Jeg vet ikke om noen pakke, sa Emery.

Gerard slapp armen hennes med et stønn. –Vi er fortapt, hvisket han og snudde seg bort.

–Hvorfor? Hva har skjedd?

Men broren hennes lukket øynene igjen, og Emery lurte på om han var klart over at han hadde sagt noe. Hun var redd han kanskje trengte den dyktigere behandlingen som ordensbrødrene kunne gi ham, selv om det ikke var et sykehus. Men advarselen hans gjenlød i ørene hennes, og hun var egoistisk nok til at hun ikke ville overlate lillebroren sin til ordensbrødrene, som kunne ta ham fra henne igjen.

Hun ville vente til neste morgen og se det an…

*

Emery ble langsomt våken og blunket overrasket over omgivelsene før hun forsto at hun lå på gulvet. Hadde hun falt mens hun sov? Spørsmålet hadde så vidt fløyet gjennom hodet hennes før minnet om nattens opplevelser sto klart for henne igjen. Hun satte seg opp med et rykk for å se på sengen. Den var tom. Hun så seg usikkert omkring. Hadde det hele vært en drøm? tenkte Emery og reiste seg. Hjertet hennes verket ved tanken på at brorens tilsynekomst bare hadde vært fantasi.

Kanskje han bare hadde tatt seg en tur ut? Men da hun så seg rundt i det lille rommet, kunne hun ikke finne noen tegn til at Gerard hadde vært der i det hele tatt. Kluten som hun hadde brukt for å rense såret hans, var borte, bollen som det hadde vært vann i, var tom, og det samme var koppen. Kjelen som hun hadde laget brygget i, hang fremdeles over den døende ilden, men det var ingen urter igjen i den.

Hvordan kunne hun ha sett besøket så tydelig for seg? Emery løftet hendene forvirret til ansiktet, men så senket hun dem igjen da det var noe som fanget oppmerksomheten hennes. Det var en liten bagatell, men noe som ikke kunne ha skjedd mens hun sov. Under neglene hennes lå det bevis på at broren hennes hadde vært der, for de var flekket av blodet hans.

Men hvorfor hadde Gerard gjort seg så umak med å fjerne alle spor etter besøket sitt? I et forskrekket øyeblikk lurte Emery på om en ukjent fiende hadde tatt ham med seg, men så ristet hun på hodet. Det kunne ikke være mulig at noen hadde kommet inn i huset uten at hun hadde merket det. Broren måtte ha gått av egen, fri vilje, uten så mye som et ord til avskjed, til tross for at de hadde vært så lenge borte fra hverandre. Men hvorfor?

Ikke stol på noen.

Gerards ord dukket plutselig frem igjen sammen med den kryptiske advarselen han hadde gitt henne da han lå i sengen hennes. Men da hadde Emery trodd at broren fantaserte og kanskje var i feberørske. Det gjorde forsvinningsnummeret hans desto mer skremmende. Tanken sporet henne til handling, og hun gikk til døren i håp om å finne ham utenfor. Men det bleke lyset fra soloppgangen avslørte ingen ting, og bortsett fra fuglesangen, var det helt stille i den lille hagen.

Hva skulle hun gjøre? Emery nølte, lite lysten på å forlate den relative beskyttelsen som huset ga henne. Men Gerard kunne være like i nærheten, for medtatt til å reise, og på flukt fra sine egne demoner. Eller han kunne være på flukt fra virkelige farer, hvilket var enda verre. Emery skalv. Det ville i alle fall være bedre for broren hennes at hun fant ham, så hun skyndte seg inn for å kle seg.

Hun grep den enkle kjortelen sin og så på sengen igjen. Da fikk hun se noe som lå på overlakenet. Hun strakte hånden ut etter det som så ut som et tykt pergament, men ulikt alle andre hun hadde sett før.

Det var langt, en halv fot, trodde hun, men smalt, og det var fullstendig dekket av skrift i sterke farger, likt det man fant i manuskripter. Faktisk trodde hun først at det måtte være noe som var klippet ut av en bok, selv om kantene ikke røpet den slags maltraktering.

Da hun betraktet selve illustrasjonen, oppdaget Emery at det flotte mønsteret omga en sentral figur som lot til å være en stor, svart slange som buktet seg på en truende måte. Eller var det et sverd? Emery ble skjelven av det skremmende bildet. Hadde det falt ut av Gerards eiendeler, eller hadde han etterlatt det med vilje som et slags budskap?

Hun så nøyere på det og lette etter andre ting som kunne være skjult i gjengivelsen av blomster og blader, og hun fant det raskt. En setning sto skrevet under slangen, som de fleste kanskje ville ta for å være en del av illustrasjonen, men Emery kjente brorens håndskrift, og ordene fikk blodet hennes til å fryse til is.

«Ikke stol på noen.»

Enten han var ved sine fulle fem eller ei, var Gerard i fare. Emery sank ned på sengen, skjelven på hånden. Hennes første tanke var å gå til johannitterne, for de skulle jo ta seg av sine egne, men hun kunne ikke ignorere advarselen hun holdt mellom de skjelvende fingrene sine.

Hvem andre hadde hun å vende seg til? Hun og Gerard hadde ingen slektninger bortsett fra en onkel, og de kunne ikke stole på at han ville sette familiens interesser foran sine egne. Så hvem? Hvem ville sette seg opp mot ukjente fiender som kanskje omfattet kirken og dens autoriteter? Svært få i hele England, tenkte Emery, og hjertet hennes sank.

Hun kunne ikke komme på noen, og Gerards flukt tydet på at han ville at hun verken skulle gjøre eller si noe som helst. Men hun kunne ikke ignorere brorens besøk og forsvinningsnummer, særlig når han var skadet og i vanskeligheter. Emery ristet på hodet som om hun ville benekte sannheten, men hun kom ikke frem til noen annen slutning.

Hun var den eneste personen som kunne hjelpe ham.

En gang i tiden ville hun aldri ha betenkt seg. For mange år siden hadde hun lengtet etter eventyr og spenning. Hun hadde trodd at hun var godt rustet til å møte dem, sin tvillings likemann i så å si alle henseender. Men erfaringen hadde lært henne noe annet, og nå forsøkte hun bare å akseptere sin skjebne. Drømmene hennes om et annet liv var begravd for lenge siden.

Men dette var annerledes. Én ting var å oppgi sine egne håp, en ganske annen var å overlate Gerard til det som truet ham, enten det var virkelig eller innbilt. Han var alene, og såret, og han trengte henne. Emery kunne ikke vende ryggen til den eneste personen hun brydde seg om i verden.

Men hun våget ikke forlate dette stedet. Redselen og lojaliteten kjempet mot hverandre til hun ble rykket ut av tankene sine av bråk fra utsiden. Det kom få mennesker på besøk til dette avsidesliggende stedet, særlig så tidlig på dagen, så det var helt naturlig å tro at det var Gerard som kom tilbake. Men da Emery løp til vinduet, var det ikke broren hun fikk se. Den enslige rytteren som nærmet seg, hadde den karakteristiske hvite drakten til tempelridderne.

Emery trakk seg bort fra vinduet med hjertet i halsen. En slik ridders tilsynekomst så like etter Gerards advarsler kunne ikke være noen tilfeldighet. Det sporet henne til handling. Hun falt på kne og trykket på den løse gulvflisen til den åpnet seg, og et stort hulrom kom til syne. Emery fjernet vesken hun hadde begravd der da hun bosatte seg i huset for et år siden.

Blant innholdet var noen av brorens tidligere klær som ble til overs fra den gang hun pleide å kle seg ut som broren sin. Det var en god stund siden sist gang hun hadde brukt dem, og hun ble lettet da hun oppdaget at de fremdeles passet. Hun fylte i stedet vesken med så mye mat hun kunne klare å bære, det lille lageret av urter, samt pergamentet, så ingen andre skulle finne det.

Hadde broren hennes gått til fots? Emery tenkte med lengsel på hesten som en gang hadde vært hennes, men hun kunne ikke vise seg i stallen i mannsklær eller ta den tidligere hesten sin med seg. Hun ville bli nødt til å lete etter Gerard på egen hånd, og svelget angsten som truet med å stanse henne. Hun tvang seg selv til å fortsette, slengte vesken over skulderen og slo døren opp.

Emery var blitt uforsiktig i hastverket, en tabbe hun først ble klar over da hun fikk se at hun ikke var alene. Foran henne sto det en mann, og det var verken Gerard eller tempelridderen hun hadde sett til hest. Men det kunne godt være en av ridderens kamerater som hadde tenkt å undersøke uthusene.

Emery tok et skritt bakover, bort fra personen som tårnet over henne. Han var faktisk høyere enn noen annen mann hun hadde truffet, en hel fot høyere enn Gerard, med brede skuldre og muskuløse armer. Han var kledd i en kort brynje og hadde et tungt sverd i siden. Det var tydelig at han var ridder, men han hadde ikke det skremmende oppsynet som mange andre riddere hadde.

Selv om han sikkert var farlig, så han ikke truende ut. Det nøttebrune håret var tykt og litt ustelt, og rammet inn et solbrunt ansikt. Emery ville ikke akkurat si at han var vakker, for det var ikke noe feminint over ham, men han var slående. De varme, uimotståelige øynene hadde samme farge som håret, og tennene var skinnende hvite.

Emery oppdaget at han smilte da hun ble klar over at hun sto og stirret på ham. Hun trakk pusten skjelvende, kremtet og klarte å presse frem et spørsmål: –Hva vil du her?

–Jeg er Nicholas de Burgh, sa han og bukket. –Jeg har lovet å hjelpe en johannitterridder jeg møtte på veien, og vil gjerne forsikre meg om at han er kommet vel frem. Er du tilfeldigvis Emery, unge mann?

Det tok Emery et øyeblikk å forstå at denne ridderen trodde hun var en ung gutt, og enda et øyeblikk før hun innså betydning av navnet hans. De Burgh var en mektig familie, og deres menn var kjent for sitt flotte utseende så vel som for sine ferdigheter i kamp. Hvis denne mannens ansikt var noe å gå etter, var ryktene sanne, men det som var viktigere for Emery enn et flott ansikt, var familiens omdømme når det gjaldt ære.

En ridder var forpliktet til å beskytte de svake og forsvarsløse, å ære kvinner og å hjelpe dem som var i nød, men det var ikke alle som overholdt løftet de hadde avlagt. Men en de Burgh… Alt ved denne mannen, fra klærne hans til holdningen, vitnet om makt og privilegier som Emery aldri hadde kjent. Hadde hun ikke nettopp nå ønsket seg en redningsmann med styrke nok til å forsvare henne mot hvem det skulle være? Nicholas de Burgh måtte da vel være en av de få? Men hva var sjansen for at en så kjent person plutselig skulle dukke opp på dørterskelen hennes?

Ikke stol på noen, hadde Gerard sagt. Emery så opp på den store ridderen og lurte på om brorens advarsel også omfattet denne mannen, som så både vennlig og tillitsvekkende ut, slik tempelridderne og johannitterbrødrene tilsynelatende også var. Alle hadde sverget på å tjene Gud, men Gerard hadde advart henne mot dem.

Emery blunket usikkert, og hun kunne ha blitt stående der i all evighet om det ikke hadde vært for ankomsten til en annen ung mann som kom ut fra skogen og sendte henne et mistenksomt blikk. –Hør her. Min herre, de Burgh, ble såret i kamp av en tempelridder som angrep denne johannitterridderen, og det er best du gjør ham den tjenesten å svare. Er du Emery eller ikke?

Emery ble blek. Tempelridderen! Han ville snart komme frem hit, enten det nå var på ordre fra ordensbrødrene eller ikke. Og selv om Gerard ikke hadde nevnt de Burgh, hadde han advart henne mot tempelridderen. Emery svelget hardt.

–Ja, jeg er Emery. Og Gerard var her, såret, men han hadde gått igjen da jeg våknet, sa hun. –Jeg skulle akkurat til å gå ut og lete etter ham.

–Til fots? spurte den unge mannen, tydelig skeptisk.

–Han er broren min, svarte Emery.

Mens den unge mannen fortsatte å se mistenksomt på henne, nikket Nicholas de Burgh anerkjennende til svaret hennes. Emery kjente et plutselig slektskap med den store ridderen. Hun så forlegent bort, for hun hadde ingen ting til felles med en så høytstående person. Men hun ville mye heller stole på ham enn på tempelridderen, og hun hadde liten mulighet til å hjelpe Gerard på egen hånd.

Emery kremtet. –Vil du hjelpe meg å finne ham, mylord? Hun holdt pusten mens hun ventet på mannens svar, grepet av en iver som ikke hadde noe med Gerard å gjøre.

–Du kan ri sammen med væpneren min, Guy, sa han, og Emery trakk et lettelsens sukk. Selv om Guy mumlet en protest, gjorde han tegn til at hun skulle sette seg opp etter et knusende blikk fra herren hans.

Men da Emery svingte seg opp bak væpneren, innså hun problemet med å slutte seg til de to mennene. Da hun hadde fulgt med Gerard for mange år siden, hadde han vært fullt klar over forkledningen hennes. Nå ville hun bli nødt til å skjule sannheten, eller oppgi sjansen sin, for ingen mann ville godta en slik oppførsel av en voksen kvinne.

Til tross for disse bekymringene kjente Emery at hennes tidligere redsel og engstelse ga seg og ble erstattet av en viss forventning. Hun minnet seg selv om Gerards advarsel og bestemte seg for at hun ikke ville stole på noen, uansett hvor flott og mektig han var. Men da Guy vendte hesten mot ridderens store krigshest, fikk Emery en merkelig forutanelse av at hun ville følge Nicholas de Burgh til verdens ende.

Om hun bare kunne.

insertSpan.js
// Small Javascript that will insert a span-element into every header 
// and paragraph element to trick the iPad/iBooks into centering text.
// See http://infogridpacific.typepad.com/using_epub/2010/10/dirty-little-hacks-in-epub.html
function setSpanIGP(){
  var clsElementList=document.getElementsByTagName('p');
  setSpaninPara(clsElementList);
}

function setSpaninPara(pClassList){
  for(i=0;i<=pClassList.length;i++){
    if(pClassList[i]){
      var para_html=pClassList[i].innerHTML;
      para_html='<span>'+para_html+'</span>';
      pClassList[i].innerHTML=para_html;
    }
  }
}

function init(){setSpanIGP();}

window.onload=init;






